钦定古今图书集成/方舆汇编/职方典/第1151卷 > 襄阳府星野考 府志
## 钦定古今图书集成/方舆汇编/职方典/第1151卷 > 襄阳府星野考 府志

府总

《春秋纬》：“自大别以东，至雷泽、九江、荆州，属衡星。” 《春秋元命苞》：“轸星散为荆州。”

《广雅》：“荆属衡星。”

《史记》：“翼轸荆州。”

《星经》玉衡：星主荆州，常以五卯日候之，乙卯为南阳，己卯为零陵，辛卯为桂阳，癸卯为长沙，丁卯为武陵。又言：翼二十二星，凡十九度。轸四星，凡十七度。蔡邕《月令章句》云：“起张十二度至轸六度为荆州。” 费直说《周易》云：“起张十三度。” 魏陈卓郡国躔次，自张十七度至轸十一度为鹑尾，于辰在巳，楚之分野，属荆州。

《晋书》，翼轸楚荆州、南阳入翼六度。南郡入翼十度。

按：荆楚虽属衡、张、翼轸，然南阳入翼六度，而均州、光化、谷城、枣阳则古南阳也。南郡入翼十度，而襄阳、宜城、南漳则古南郡也。然则襄阳一郡，属翼分为多。